05.11.2007 20:32  Vahur Lauri   Riigikogu kaitseväekomisjoni esimehe Mati Raidma sõnul on vaja selgust kaitseväejuhataja institutsiooni osas.    Raidma toonitas, et kõige teravam küsimus seisneb täna selles, kuidas nimetatakse edaspidi ametisse kaitseväejuhataja. Töörühma ülesanne on välja selgitada ettepanekud, mis sobiksid kõigile erakondadele, vahendas Aktuaalne kaamera.    Töörühma kuuluvad erakondade, kaitseministeeriumi, justiitsministeeriumi ja presidendi kantselei esindajad.    Ühtlasi saatis riigikaitsekomisjon riigikogusse viis eelnõud Eesti kaitseväelaste osalemisest rahvusvahelistel missioonidel, siiani puudub üksmeel Iraagi missiooni jätkamise osas.    Kaitseminister Jaak Aaviksoo on avaldanud lootust, et Eesti sõdureid pole Iraaki vaja saata enam 2009. aastal. Seda juhul, kui piirkond, kus eestlased töötavad, muutub nii stabiilseks, et  korra valvamise võtavad üle Iraagi enda jõud.    "Mul oleks tõeliselt hea meel, kui olukord selles piirkonnas, kus meie jalaväelased ametis on, Camp Tadj'i ümbruses, Bagdadist loodes, oleks niisugune, et seal saaks julgeoleku tagamise üle anda Iraagi vägedele järgmise aasta jooksul," sõnas kaitseminister Jaak Aaviksoo.    Korra on varem seda juba proovitud. Kaks aastat tagasi anti see piirkond kohaliku politsei hoole alla. Peagi tuli okupatsioonijõududel ohjad taas enda kätte võtta, sest  Tadj'is algas kaos, kui politsei oli laiali jooksnud.    Keskerakond on Iraagi missiooni jätkamise vastu ning ootab kaitseministeeriumilt sõdurite Iraagist väljatoomise lõpptähtaega.    "Lõpptähtaega ei öeldud ka täna. Keskerakond on seisukohal, et Iraagi missiooni ei peaks sel aastal enam pikendama, sest sellest saadav kasu ja ka toetus liitlastele on juba tehtud," märkis riigikogu riigikaitsekomisjoni aseesimees Kadri Must.    Must ütles, et Keskerakond ei poolda sõdurite  osalemist ka Euroopa Liidu Põhjala lahingugrupis, sest selle kasutamise otsustab Brüssel. Must leidis, et see otsus peaks olema riigikogu teha.